  Туспуктэм: Руслан Нуриахметов Наталия Сильвестрова Вуоно нуналъёсы Удмуртиын уз лымыя, температура кӧня ке лэзькоз. Со сярысь улосвыл Гидрометцентрлэн пресс-службаез ивортӥз. Кылем нуналъёсы, 9-11 толсуре но 12-тӥ толсуре потон уе, толэзьем эсэплэсь 40-97 процентэз лымы усиз, Ижкарын – 91 процентэз. Тужгес зол элькунлэн шор ёросъёсаз лымыяз. Лымы шобыретлэн ӝуждалаез та нуналъёс куспын 6-24 сантиметрлы будӥз, Ижкарын – 23 сантиметрлы. Тужгес но ӝужыт лымы шобырет Воткакарын – 47 сантиметр. Туннэ лымылэн ӝуждалаез толсур пумлэн–толшор кутсконлэн эсэпъёсызлы тупа. Матысь нуналъёсы лымы шобырет кӧня ке пуксёз. Вордӥськонэ ӝытазе, тужгес ик уйпал ёросъёсын, лымы усёз на, нош уй куспын лымыямысь дугдоз   13-тӥ но 14-тӥ толсуре лымыяны кулэ ӧвӧл.  Вуоно уе -13, нуназе -11 градусозь кезьыт кариськоз. 14-тӥ толсуре потон -11..-16, нуназе -6..-11 градус  возиськоз. 15-тӥ толсуре уйин интыен лымыялоз, нуназе быдэс элькунын кӧняке лымы усёз. Уйин -6..-11, нуназе -5..-9 градус луоз. 16-тӥ толсуре температура шӧдскымон уз воштӥськы. Уйин шӧдскымон лымы уз усьы, ӝытазе кӧня ке лымыялоз. Нырысь-валыс чакланъёсъя, кӧснуналэ куазь нош ик лымыё луоз. Тегъёс: Удмуртия куазь лымы  